宮漏謠
作者：司馬光
朝代：宋

paragraphs: 宮漏清高處處聞，六街寂寂夜將分。
南下河梁緬詰曲，北瞻禁闕鬰繽紛。
黄金鎖閉斗城斜，白玉樓通上帝家。
若木未光潛日月，神仙不動積煙霞。
銅壺銀箭夜何長，杳杳亭亭未遽央。
複道迴廊接西掖，千門萬戶遙相當。
宛轉徘徊不能駐，復出宮城透宮樹。
宮樹烏飛月欲西，燭光一道照沙堤。
龍騎聯翩排閶闔，鳯帷岑寂對狻猊。
廣庭肅肅延冠带，劍佩峥嶸百神會。
施政發令四海春，廟堂垂衣天宇泰。